**«Кыргыз Республикасында жаныбарлардын айрым түрлөрүнө аӊчылык кылууга тыюу салуу жөнүндө» Кыргыз Республикасынын Мыйзамынын долбооруна карата**

**МААЛЫМКАТ-НЕГИЗДЕМЕ**

Бул мыйзам долбоору жаныбарлар дүйнөсүн сактоо жана жаныбарлар дүйнөсүнүн объекттерин коргоо максатында иштелип чыкты жана Кыргыз Республикасынын Жогорку Кеӊешинин 2018-жылдын 1-февралындагы
№ 2232-VI «Кыргыз Республикасындагы айлана-чөйрөнүн абалынын айрым аспекттери, «жашыл экономиканы» киргизүүнүн перспективалары жана «Кыргызстан – жашыл экономиканын өлкөсү» деген беделди алга жылдыруу боюнча чаралар жөнүндө» токтомун аткаруу үчүн түзүлгөн жумушчу топ тарабынан киргизилип жатат.

Жогорку Кеӊештин дарегине бир нече уюмдан стихиялуу аӊчылыкка карата чара көрүү жөнүндө жана ашкере укук бузуулар болуп жаткандыгынан улам чет өлкөлүктөргө жана жеке адамдарга аӊчылык жерлерди ижарага берүүгө тыюу салуу жөнүндө кайрылуулар келип түштү. Атап айтканда, «БИОМ», «Грин Кыргызстан» (Green Kyrgyzstan) коомдук бирикмелери жана активисттер кайрылды.

Азыркы убакта Кыргыз Республикасында аӊчылык жана мергенчилик чарбасы чөйрөсүндө ишкердик менен 52 юридикалык жак алектенет, анын ичинде 42 жеке менчик аӊчылык фирма (ЖЧК), 9 коомдук чарба жана
1 мамлекеттик мекеме (Жаратылыш ресурстарын рационалдуу пайдалануу департаменти, мындан ары - Департамент).

Аӊчылык жерлердин жалпы аянты - 14,4 млн. га. Анын ичинен мамлекеттик жерлер - 7,2 млн. га, коомдук жерлер - 3,2 млн. га жана жеке менчик жерлер - 4 млн. га.

КР Өкмөтүнө караштуу Айлана-чөйрөнү коргоо жана токой чарбасы мамлекеттик агенттиктин маалыматтары боюнча:

**Марко Поло аркар-кулжасынын, тоо теке-эчкинин, сибирдик эликтин жана бугу-маралдын санын 2015 – 2017-жылдарда эсепке алуу боюнча**

|  |  |  |  |  |  |
| --- | --- | --- | --- | --- | --- |
| **№****п/п** | **Жылдар** | **Марко Поло аркар-кулжасы** | **Бугу-марал** | **Тоо теке-эчки** | **Сибирдик элик** |
| 1 | 2017 | 13522 | 397 | 39503 | 3720 |
| 2 | 2016 | 13639 | 458 | 46638 | 6367 |
| 3 | 2015 | 14067 | 472 | 47668 | 6452 |

Доолордон жана айыппулдардан 2015 – 2018.06-жылдарда келип түшкөн каражаттар боюнча

Жаратылышты сактоо мыйзамдарын бузгандык үчүн айыппулдардан, ошондой эле жаныбарлар жана өсүмдүктөр дүйнөсүнө келтирилген залал үчүн өндүрүп алуулардан (доолордон) келип түшүүлөр төмөнкүдөй болду:

* 2015-ж. - 544 иш боюнча айыппулдардан - 232,7 миӊ сом, 565 иш боюнча доолордон - 3 706,4 миӊ сом;
* 2016-ж. - 339 иш боюнча айыппулдардан - 317,8 миӊ сом, 356 иш боюнча доолордон - 2 272,4 миӊ сом;
* 2017-ж. - 322 иш боюнча айыппулдардан - 433,6 миӊ сом, 325 иш боюнча доолордон - 2 315,5 миӊ сом;
* 06.2018-ж. - 99 иш боюнча айыппулдардан - 183,6 миӊ сом, 96 иш боюнча доолордон - 611,4 миӊ сом.

Укук коргоо органдарына 2015 – 2018.06 - жылдарда өткөрүлүп берилген иштердин жылышы

|  |  |  |  |  |
| --- | --- | --- | --- | --- |
|  | Укук коргоо органдарына жөнөтүлгөн бардык | Соттон өткөнү жана жоопкерчилик белгиленгени | Өндүрүштөн баш тартылганы | Укук коргоо органдарында калгандары |
| Иштер,даана | сумма,м.с. | Иштер,даана | сумма,м.с. | Иштер,даана | сумма,м.с. | Иштер,даана | сумма,м.с. |
| **06.2018 ж.** | **10** | **168 280** | **2** | **45 500** | **2** | **9 050** | **6** | **113 730** |
| айыппул | 10 | 12200 | 2 | 2500 | 2 | 4000 | 6 | 5700 |
| доо | 7 | 156080 | 2 | 43000 | 2 | 5050 | 3 | 108030 |
| **2017 ж.** | **37** | **750370** | **18** | **391600** |  |  | **19** | **358770** |
| айыппул | 31 | 63600 | 16 | 31600 |  |  | 15 | 32000 |
| доо | 23 | 686770 | 11 | 360000 |  |  | 12 | 326770 |
| **2016 ж.** | **30** | **1821913** | **13** | **733277** | **1** |  | **16** | **1088636** |
| айыппул | 21 | 40200 | 11 | 21200 |  |  | 10 | 19000 |
| доо | 20 | 1781713 | 9 | 712077 |  |  | 11 | 1069636 |
| **2015 ж.** | **42** | **2002493** | **14** | **481978** | **1** | **92200** | **27** | **1428315** |
| айыппул | 30 | 42200 | 9 | 9400 | 1 | 100 | 20 | 32700 |
| доо | 40 | 1960293 | 13 | 472578 |  | 92100 | 27 | 1395615 |

Жаныбарларды сактоо чөйрөсүндө (алардын топтору боюнча)
2015 – 2018.06 - жылдарда айкындалган укук бузуулар жөнүндө маалыматтар

|  |  |  |  |  |
| --- | --- | --- | --- | --- |
| Жан.тобу | 2015-ж. өнд-кө алынганы | 2016-ж. өнд-кө алынганы | 2017-ж. өнд-кө алынганы | 06.2018-ж. өнд-кө алынганы |
| сан | сумма миң сом | сан | сумма миң сом | сан | сумма миң сом | сан | сумма миң сом |
| Айып-пул | доо | Айып-пул | доо | Айып-пул | доо | Айып-пул | доо |
| Балыктар  |  | 49,4 | 142,5 |  | 64,8 | 151,8 |  | 114,0 | 188,2 |  | 34,0 | 40,3 |
| Туяктуулар  | 52 | 35,7 | 1413,0 | 32 | 45,4 | 845,0 | 14 | 11,3 | 528,9 | 3 | 1,0 | 100,0 |
| Канаттуулар  | 965 | 67,1 | 1040,5 | 601 | 97,2 | 569,6 | 434 | 160,6 | 664.1 | 211 | 94,4 | 325,5 |
| Кемирүүчүлөр | 308 | 32,1 | 284,0 | 131 | 31,0 | 126,0 | 26 | 31,0 | 146,5 | 5 | 3,0 | 35,0 |
| Жырткычтар  | 60 | 11,1 | 144,0 | 11 | 0,6 | 521,0 | 1 | 0,1 | 2,0 | 2 |  |  |
| Башка жан. | 7 | 0,6 | 9,0 | 1 | 0,5 | 1,0 |  |  |  |  |  |  |
| Баарын жей бергендер |  |  |  | 17 | 4,8 | 26,0 | 22 | 5,1 | 52,0 | 3 |  | 18,0 |
| Баары |  | 196,0 | 3033,0 |  | 244,3 | 2240,4 |  | 1581,7 | 1581,7 |  | 132,4 | 518,8 |
| Андан кызыл китеп. | 16 | 2,8 | 90,0 | 8 | 0,5 | 527,0 | 7 | 2,5 | 62,0 | 3 |  | 18,0 |

2014-жылдын 13-мартында кабыл алынган «Аӊчылык жана мергенчилик чарбасы жөнүндө» КР Мыйзамында аныкталгандай, аӊчылык кылуу жана мергенчилик чарбасы аӊчылык жаныбарларын сактоону жана кайра өндүрүүнү аларды пайдалануунун эсебинен камсыз кылат. Мындай пайдалануу аӊчылык ресурстарын сактоого, андан кийин алардын популяцияларынын абалын жана жашоо чөйрөсүн жакшыртууга, жергиликтүү коомдоштуктарды социалдык-экономикалык өнүктүрүүгө багытталуучу каражаттарды алууга көмөк берет. Ошондой эле, жапайы жаратылышты сактоодон жана абаттандыруудан тартып биотехнологиялык иш-чараларга чейин камсыз кылат.

Аталган Мыйзамдын жогоруда көрсөтүлгөн милдеттеринин бири да бүгүнкү күндө аткарылбайт. Эӊ башкысы – акыркы жыйырма жылда жапайы жаныбарлардын саны сезилердик кыскарды. Ошол эле учурда, аӊчылык жаныбарлардын айрым түрлөрү жашаган мурдагы жерлерде алар практика жүзүндө кезикпей калды.

2015-жылдын октябрында Бишкекте ак илбирсти сактоо боюнча Бүткүл дүйнөлүк форум өткөн. Посттсоветтик мейкиндикте ак илбирстин эӊ көп популяциясы Кыргызстанда жашайт. Акыркы 22 жылда ак илбирстин Кыргызстандагы популяциясы эки эсеге кыскарды. Бүткүл дүйнөлүк форумдун жыйынтыктары боюнча 2014 – 2020-жылдарга ак илбирстин экосистемаларын сактоо боюнча Глобалдык программа кабыл алынды, ал боюнча финансылоонун көлөмү 190 млн. АКШ долларын түздү.

Экологдордун пикиринде, бул маселени чечүү үчүн ак илбристи гана караган бир тараптуу мамиле жасоо эмес, комплекстүү мамиле жасоо талап кылынат. Ак илбирс тамактануу пирамидасынын чокусунда турат. Анын популяциясынын болушу жана өнүгүшү – бул, бүткүл биологиялык системасынын туруктуулугунун жана нормалдуу иштөөсүнүн көрсөткүчү болуп саналат.

Азыркы убакта илбирстин негизги тоюту болуп саналган аркар-кулжалар жана башка туяктуу жапайы жаныбарлар «валюталык аӊчылыктын» башкы объекти болуп калды жана алардын абалы азыр абдан кейиштүү абалда. Көз карандысыз экологдордун маалыматтары боюнча, стихиялуу аӊчылыктын натыйжасында өлкөбүздүн көпчүлүк бөлүгүндө аӊчылык жаныбарлары дээрлик калган жок. Биздин жергебизге 13-кылымда келип кеткен италиялык саякатчы Марко Полону таӊ калтырган миӊдеген аркар-кулжалар азыр жок, болгону үркүгөн он чакты гана жаныбарлар учурайт. Аркар-кулжалар жана тоо эчки-текелер үйүрдүү жаныбарлар болуп саналат, ошондуктан алардын үйүрлөрүнүн өлчөмү – алардын чыныгы санынын так индикатору болуп эсептелет. Учурда Ысык-Көл жана Нарын областтарында да 20дан ашпаган сандагы майда үйүрлөр гана бар. Иликтенип чыккан 17 миӊ кв км аянтта 1 кв кмге 1ден ашпаган аркар-кулжа жана тоо теке-эчки гана туура келет. Бул алардын нормалдуу тыгыздуулугунан 20 эсеге аз.

 Башка экологдордун маалыматтары мындан да кабатырлуу болуп саналат. Жайкысын илбирстер башка илбээсиндер: суурлар, коёндор (алардын саны да азаюуда), канаттуулар жана чычкандар менен тоюттана алат. Бирок кышкысын (ал бийик тоолуу жерлерде жарым жылдан ашуун созулат) туяктуу жапайы жаныбарлардын санынын азайышы илбирстердин жоголушунун тикелей шартына айланат. Эгерде илбирстердин тоют базасы жок кылынса жана жашаган чөйрөсү толук бузулса, илбирстерге миллиондогон долларлар да жардам бере албайт.

Албетте, мергенчилер өздөрүнүн маалыматтарын келтирүү менен, жогоруда көрсөтүлгөн сандарды талаша алат, бирок илбээсиндердин жана илбирстердин санынын кыскарышынын фактысын танууга болбойт, ошондой эле аларды браконьердиктен коргоо да иш жүзүндө жок. Чындыгында мергенчилик чарбалардын иши браконьердикке жол ачат.

«Трофейлик» («олжолук») деп аталган эӊ мыкты жана эӊ ири илбэсиндерди атып алуу менен, айрыкча тукум бере турган курактагы эркектерин жок кылуу менен, мергенчилер популяциянын генетикалык ар түрдүүлүгүн кыскартат, муну менен түрлөрдүн генофондуна оӊолгус зыян келтирет. Башкача айтканда - азыркы убакта аӊчылык тетири селекция болуп калды.

Кыргыз Республикасынын Кызыл китебине киргизилгендерин кошуп алганда жапайы жаныбарларды атып алууга уруксаттарды ыйгарым укуктуу орган тарабынан берүү жана бул аркылуу атайын каражаттардын келип түшүүсүн көбөйтүү милдети бизде жапайы жаратылышты сактоо үчүн коюлуп жатат деп эсептөө бери болгондо аӊкоолук болуп саналат.

Мындан тышкары, сунушталып жаткан аӊчылык жөнүндө жаӊы мыйзам долбоорунда Кызыл китепке киргизилген, сейрек учураган, жоголуп бара жаткан же жоголуп кетүү коркунучунда турган жаныбарлар дүйнөсүнүн объекттерин атып алууга тикелей тыюу салган нормалар камтылган эмес. Тескерисинче, мурда мыйзам жүзүндө тастыкталгандай, Кыргыз Республикасынын Кызыл китебине киргизилген жаныбарлар дүйнөсүнүн объекттерин алууга атайын уруксат боюнча жол берилет («Жаныбарлар дүйнөсү жөнүндө» КР Мыйзамынын 21-беренеси).

Башкача айтканда, бүгүнкү күндө биз өзүбүздүн жапайы жаратылышыбызды бейгам түрдө жок кылып жатабыз, ал эми кийин аларды кайра калыбына келтирүү жана илбирстин мисалында улуттук парктарды түзүү үчүн зор каражаттарды жумшоого туура келет.

Дал ушундай кырдаалдардан улам дүйнөлүк практикада аӊчылыкка тыюу салууну белгилөөнүн мисалдары аз эмес. Бир катар европалык өлкөлөрдө аӊчылыктын айрым түрлөрүнө тыюу салынган, ал эми айрым африкалык өлкөлөрдө аӊчылык кылууга жана кайсы болбосун аӊчылык трофейлерин соодалоого туташ тыюу салуу киргизилгенине ондогон жылдар болду. Мисалы, Кения – аӊчылыкка катуу тыюу салынган, браконьердик абдан катаал жазаланган өлкө, мунун натыйжасы – кооз, кол тийбеген жаратылыштын сакталып турушу. Бул чаралар браконьердикти дээрлик толук жойду жана жаныбарлардын адамдардан генетикалык коркуусун жок кылды.

 Кениянын Африка үчүн уникалдуулугу мында турат – континентте биринчи болуп жаныбарлар дүйнөсүн жок кылуу эмес, аны сактоо коммерциялык пайда алып келүүдө. Африкалык фаунанын куткаруучусу туризм болуп калды. Мурда бул өлкө жапайы жаныбарга аӊчылык кылуунун ышкыбоздорунан каражат иштеп таап келсе, эми бул жаныбарларды туристерге көрсөтүү менен каражат иштеп таба баштады. Кениянын артынан жапайы жаныбарларды атып алууга Замбия, Ботсвана ж.б. мамлекеттер тыюу салды, таӊ калыштуусу – бул өлкөлөр экономикалык планда динамикалуу өнүгүп жаткан өлкөлөр болуп саналат. Башка континенттерден агылып келген туристтер миллиондоп саналат, алар көз менен, камера менен болуучу «аӊчылыкты» көксөп мында келген. Азыр бул өлкөлөр дүйнөлүк рынокто жаӊыча роль ойной баштады.

 «Жаныбарлар дүйнөсү жөнүндө» КР Мыйзамына ылайык, жаныбарлар дүйнөсү Кыргыз Республикасынын ар тараптуу корголуучу байлыгы, жаратылыштын ажырылгыс элементи, жаратылыш ресурсу, биосферанын маанилүү жөнгө салуучу жана турукташтыруучу компоненти болуп саналат. **Ушул Мыйзамдын 16-беренесине ылайык, жаныбарлар дүйнөсүнүн объектерин сактоо жана кайра өндүрүү максатында, аларды пайдалануу чектелиши, токтотулуп коюлушу же болбосо толук тыюу салынышы мүмкүн.**

Жогоруда баяндалгандардын негизинде, жаныбарлар дүйнөсүнүн биологиялык ар түрдүүлүгүн натыйжалуу сактоону жана кайра өндүрүүнү камсыз кылуу максатында, азыркы жана келерки муундардын кызыкчылыктарын эсепке алуу менен, ушул мыйзам долбоорунда
2020-жылдан тартып 2030-жылга дейре Кыргыз Республикасынын бүткүл аймагында табигый түрдө эркин жашап жаткан төмөнкүдөй жапайы жаныбарларга аӊчылык кылууга мораторий белгилөө сунушталып жатат: Аркар - кулжа (Ovis ammon), Тоо теке - эчки (Capra sibirica), Элик (Capreolus pygargus)», Марал - бугу (Cervus elaphus asiaticus)», Доӊуз (Sus scrofa)».

Мыйзам долбоорунда аӊчылык кылууга убактылуу мораторийди бузгандык үчүн жазыктык мыйзамдарга ылайык жоопкерчилик каралып жатат. 01.01.2019-жылдан тартып Кыргыз Республикасынын Жазык кодексинин жаӊы редакциясы күчүнө кирет, анын 295-беренеси «Мыйзамсыз аӊчылык жана балык же болбосо суу жаныбарларын алуу» деп аталат, анда сейрек учураган жана жоголуп кетүү коркунучунда турган, буга тете пайдаланууга тыюу салынган жаныбарларга карата мыйзамсыз аӊчылык үчүн жазыктык жоопкерчилик каралган.

Сунушталып жаткан мыйзам долбоорун кабыл алуу төмөнкүдөй мыйзам астындагы актыларга өзгөртүүлөрдү киргизүүгө алып келет: КР Өкмөтүнүн 2015-жылдын 20-октябрындагы № 715 «Кыргыз Республикасында жаныбарлар дүйнөсүнүн объекттерин атайын пайдалануу үчүн төлөмдүн коюмдарын жана төлөмдү алуунун жана пайдалануунун тартибин бекитүү жөнүндө» токтомуна, КР Өкмөтүнүн 2015-жылдын 23-мартындагы № 143 «Кыргыз Республикасынын аймагындагы аӊчылык кылуу эрежелерин бекитүү жөнүндө» токтомуна.

Жумушчу топ бул мыйзам долбооруна карата анын жөнгө салуучу таасирин талдоону жүргүзүп жатат, талдоонун натыйжалары мыйзам долбоорун коомдук талкуулоонун жүрүшүндө билдирилет.

Бул мыйзам долбоорун кабыл алуу республикалык бюджеттин каражаттарынын эсебинен жабылуучу финансылык сарптоолорду талап кылбайт.

«Кыргыз Республикасынын ченемдик укуктук актылары жөнүндө» Мыйзамдын 22-беренесинин талаптарына ылайык бул мыйзам долбоору коомдук талкуулоо үчүн Кыргыз Республикасынын Жогорку Кеӊешинин расмий сайтына жайгаштырылды.

Мыйзам долбоору Кыргыз Республикасынын Конституциясынын нормаларына туура келет жана башка ченемдик укуктук актыларына каршы келбейт. Мыйзам долбоорун ишке ашыруу укуктук, укук коргоочулук, гендердик, экологиялык, социалдык, экономикалык жана коррупциялык терс натыйжаларга алып келбейт.

|  |  |  |
| --- | --- | --- |
| **Депутаттар** | **Э. Байбакпаев** | **Ж. Акаев** |
|  | **А. Алтыбаева**  | **Г. Асылбаева** |
|  | **А. Абжалиев**  | **К. Баймуратов** |
|  | **Д. Бекешев**  | **М. Жеенчороев** |
|  | **А. Исмаилова**  | **Т. Мамытов** |
|  | **А. Назаров**  | **К. Рыспаев** |
|  | **П. Тулендыбаев**  | **М. Маматалиев** |
|  | **У. Примов** | **Э. Сурабалдиева** |
|  | **И. Гайпкулов** | **А. Мамашова** |
|  | **А. Юсуров**  | **С. Айдаров** |
|  | **А. Осмонова** | **Б. Субанбеков** |
|  | **Р. Туманбаева** | **М. Мавлянова** |
|  | **А. Султанов** | **А. Узакбаев** |
|  |  |  |
|  |  |  |
|  |  |  |